Taksi Helsinki väittää monien taksiyhtiöiden kopioivan sen logoa. Yksi IS:n tavoittama taksiyritys kiistää kopioinnin.

Taksi Helsinki (heidän autojaan kuvassa vasemmalla) väittää esimerkiksi Taksilinja Oy Helsingin auton logotarroja (kuvassa oikealla) kopioksi. Taksiyrittäjä kiistää kopioväitteet.­

Taksi Helsingin toimitusjohtaja Jari Kantonen väittää useiden taksiyhtiöiden matkivan taksiyhtiön logoa autoissaan.

– Meitä on kopioitu tosi lahjakkaasti, osa on ihan uskomattomia, Kantonen sanoo.

– Niitä on todella paljon, ja kun kuluttaja ottaa taksin kadulta, niin merkit saattavat nopeasti katsottuna johtaa harhaan asiakkaita Tämä on yksi niistä taksiuudistuksen vaikutuksista.

Viime kesänä voimaan tulleen taksiuudistuksen tarkoitus oli lisätä muun muassa kilpailua taksiyhtiöiden välillä. Erilaisten hinnoittelu- ja palvelumallien takia erottautumisesta onkin tullut taksiyhtiöille aiempaa tärkeämpää.

Taksi Helsinki on yli 1 300 taksillaan Suomen suurin taksien tilausvälitysyhtiö, jonka autot noudattavat yhtenäistä hinnoittelua. Taksi Helsingin mukaan asiakas saattaa luulla nousevansa Taksi Helsingin -auton kyytiin, ja odottaa tiettyä yhtiön välittämissä autoissa noudatettua hintatasoa. Matkan lopuksi lasku saattaa poiketa huomattavastikin Taksi Helsingin hintatasosta.

Taksi Helsinki on kerännyt todisteeksi kuvia takseista, joissa sen mukaan on erehdyttävästi käytetty Taksi Helsingin nimeä tai logoa muistuttavia tunnuksia.

– Keräämme tietoja, otamme näihin taksiyrityksiin yhteyttä ja annamme tilaisuuden korjata tilanne, Kantonen sanoo.

– Suunnittelemme toimenpiteitä, eli tarpeen vaatiessa aiomme valittaa markkinaoikeuteen.

Ongelmana on, että monissa tapauksissa taksien kyljissä olevat nimet eivät ole yritysten varsinaisia nimiä, eli taksiyhtiö on joutunut jäljittämään kuskeja autojen rekisterinumeroiden avulla.

Taksiyhtiö kiistää kopioinnin

Yksi Taksi Helsingin hampaisiin joutunut taksiyhtiö on Taksilinja Oy Helsinki, jonka logossa on sana Taksi on kirjoitettu pienillä, mutta paksuilla kirjaimilla, ja sana Helsinki korkeilla, mutta ohuilla kirjaimilla – kuten Taksi Helsingin omassa logossa.

Taksi Helsinki on jakanut kuvaa Taksilinja Oy Helsingin autosta Twitter-palvelussa.

Taksilinja Oy Helsinkiä vetävä Ervo Halonen on hämmentynyt Taksi Helsingin väitteistä.

– Olemme kyllä saaneet heiltä jonkun sähköpostin, mutta se oli aika sekava. Lähetimme vastineen, jossa kysyimme mistä siinä mahtaa olla kysymys, Halonen sanoo.

Hänen mukaansa Taksilinja Oy Helsinki -tarra on vain yhdessä vara-autossa. Lopuissa autoissa on Taksi Helsinki -tarrat, sillä yhtiö välittää kyytejä Taksilinja Oy Helsingin autoille.

Halosen mukaan vara-auto on myös käynyt Taksi Helsingin mittarihuollossa monta kertaa, eikä tarroista ei siellä ole huomautettu.

– Olisivat he voineet ottaa suoraankin yhteyttä, sillä luulisi heidän tuntevan minut jo hyvin, Halonen sanoo.

Kiistaa herättänyt tarra vara-autoon tosin hankittiin vasta viime syksynä.

– Auton kyljessä ei ole puhelinnumeroa, ja toiminimi on siinä siksi, ettei sitä sekoitettaisi mihinkään villeihin takseihin, Halonen sanoo.

– Kyse ei ole mistään liiketoiminnan kopioinnista, mutta jos se jotain loukkaa, niin otamme huomioon ja korjaamme. Ei meillä ole tarvetta kopioida Taksi Helsinkiä.

Kokonaisuus vaikuttaa oikeudessa

Yritysten logoista säädellään tavaramerkkilaissa. Markkinaoikeudessa käsitellään riita-asioina vuosittain noin parikymmentä tavaramerkkejä koskevaa tapausta.

– Ainakaan toistaiseksi taksiyhtiöistä ei näitä tapauksia ole tullut, sanoo markkinaoikeustuomari Nina Korjus.

Korjus ei ole tutustunut Taksi Helsingin ja Taksilinja Oy Helsingin tapaukseen, mutta kommentoi tavaramerkkiloukkauksia yleisellä tasolla.

Oikeudessa tavaramerkkejä arvioidaan tapauskohtaisesti. Arviointikriteerit ovat muotoutuneet Euroopan unionin tuomioistuimen oikeuskäytännössä.

– Arvioinnissa otetaan huomioon sekä vertailtavien merkkien että kysymyksessä olevien tavaroiden tai palvelujen samankaltaisuuden aste keskivertokuluttajan näkökulmasta, Korjus kertoo.

Tavaramerkillä erotetaan yrityksen tavarat tai palvelut toisen yrityksen tavaroista ja palveluista. Tuotemerkkien erojen arvioinnissa kiinnitetään huomiota merkkien ulkoasun, lausuntatavan ja merkityssisällön samankaltaisuudesta syntyvään kokonaisvaikutelmaan.

Arviointiin vaikuttaa myös tuotemerkkejä käyttävien palvelujen samankaltaisuus sekä merkin tunnettuus ja sen erottuvuus muista vastaavista tunnuksista.

– Erittäin erottamiskykyisiä merkkejä suojataan laajemmin kuin heikosti erottamiskykyisiä merkkejä, Korjus toteaa.

– Jos siis esimerkiksi kysymyksessä olevat palvelut ovat täysin samoja, voi merkkien vähäisempikin samankaltaisuus joissain tilanteissa aiheuttaa sekaannusvaaran, erityisesti jos aikaisemmalla merkillä on vahva erottamiskyky.

Markkinaoikeus voi kieltää tavaramerkkioikeuden loukkaajaa käyttämästä jatkossa tapauksessa käsiteltyä merkkiä. Loukkaaja voidaan myös määrätä maksamaan tavaramerkin haltijalle korvaus merkin käyttämisestä ja siitä aiheutuneesta vahingosta, jos loukkaus on ollut tahallinen tai johtunut huolimattomuudesta.